Troels Lund Poulsen (V), 2006-05-18:
Nu er jeg jo i den situation, at døgnet består af 24 timer.
Det er jo den demokratiske udfordring, vi alle sammen har.
Jeg har ikke set den pågældende UNICEFrapport omtalt på nogen måde.
Jeg siger, at Irak befinder sig i et vadested.
Det er klart, at der er udfordringer i Irak, det har Venstre aldrig lagt skjul på, men jeg vil ikke forholde mig til en rapport, som jeg ikke har læst.
Lad mig starte med at slå fast, at det fortsat er Venstres klare opfattelse, at de danske styrker skal blive i Irak, så længe FN og den irakiske befolkning beder os om det, og så længe vi kan gøre en forskel.
Venstre er af den opfattelse, at en ændring i det danske styrkebidrag sker, når udviklingen tilsiger det og i tæt dialog med irakerne.
Vi skal naturligvis ikke være i Irak længere, end der er et behov, men behovet eksisterer stadig væk.
Det har både FN og den irakiske regering klart tilkendegivet.
Med beslutningsforslaget i dag lægges der op til en ændret sammensætning af det danske mandat.
I den politiske udvikling i Irak er der nogle lyspunkter, jeg synes det er vigtigt at fremhæve i dag.
Irak har gennemført tre succesfulde valg med stor folkelig opbakning.
Irak har i dag en demokratisk vedtaget forfatning, Irak har i dag et parlament, og Irak er i disse dage ved at danne den første demokratisk valgte regering nogen sinde.
Målet er at sammensætte en bred samlingsregering, der inddrager de mest dominerende grupper i Irak.
En bred samlingsregering kan bidrage væsentligt til at dæmpe den sekteriske vold, som vi har oplevet gennem de seneste måneder.
Derfor skal det internationale samfund og herunder ikke mindst Danmark hjælpe irakerne i denne proces og støtte konsolideringen af det irakiske demokrati.
Vi kan simpelt hen ikke være vores internationale ansvar bekendt, hvis ikke vi netop i dette vadested, som Irak befinder sig i, hjælper irakerne den sidste del af vejen.
Vi vil derfor i samarbejde med den irakiske regering, lokale myndigheder og FN støtte udviklingen gennem demokratiseringstiltag og demokratiseringsprojekter.
Lad mig give et par eksempler: Danmark har været med til at støtte valghandlingerne i 2005 med 45 mio. kr. via FN's valgfond, har støttet UNHCR's arbejde med reintegration af flygtninge med 15 mio. kr. og bidraget finansielt til beskyttelse af FN's tre kontorer i Irak.
Med ovenstående tre eksempler in mente er det naturligvis også derfor, at der i beslutningsforslaget lægges op til et yderligere stort FN-bidrag, nemlig et bidrag til UNAMI i form af et fly.
Vi har heller ikke været passive, når det gælder og gjaldt genopbygningsindsatsen og den humanitære bistand i Irak.
Danmark har bevilget 500 mio. kr., og disse midler har fordelt sig på en lang række områder: menneskerettigheder, retssektor, landbrug, økonomisk udvikling, nærområdeindsats, humanitær bistand, multilateral genopbygningsindsats og rådgiverbistand, for bare at nævne nogle af de midler og projekter, der er støttet.
Det er selvfølgelig også klart, at den sikkerhedsmæssige situation betyder, at irakerne fortsat har brug for vores hjælp.
Sikkerhedssituationen i Irak er alvorlig, og præcis derfor skal vi blive og leve op til det ansvar, vi har påtaget os.
Forsvarets Efterretningstjeneste konkluderer nemlig i sin situations- og trusselsvurdering fra Irak, at volden vil øges markant og få borgerkrigslignende omfang, hvis koalitionsstyrkerne trækkes ud, før de irakiske sikkerhedsstyrker er klar til at tage det fulde ansvar for sikkerheden.
Vi er heller ikke helt færdige endnu med at støtte det, der skal støttes i Irak – forstået på den måde, at målet jo er, at man skal op på en sikkerhedsstyrke på 325.000 mand for at varetage sikkerheden i Irak.
I øjeblikket har man opstillet en sikkerhedsstyrke på ca. 240.000 mand, og sikkerhedsstyrken har i dag det fulde ansvar for ca. 30 pct. af det irakiske territorium.
Arbejdet med at uddanne og udruste de irakiske sikkerhedsstyrker skal fortsætte med det formål, at irakerne selv bliver i stand til at varetage deres egen sikkerhed, og vi vil derfor støtte den udvikling, bl.a. gennem den multinationale sikringsstyrke, NATO's træningsmission, bilateral træning af det irakiske politi og støtte til EU's retsstatsmission.
Fremtidsperspektiverne er helt klare.
Irakerne skal tage vare på egen sikkerhed, men der er fortsat brug for hjælp fra FN og også for et dansk bidrag.
Derfor kan jeg sige på vegne af Venstre, at vi støtter det fremsatte beslutningsforslag og glæder os til den politiske forhandling, der skal komme.